Nadaljnji ukrepi na podlagi Resolucije Evropskega parlamenta o odprti, učinkoviti in neodvisni upravi Evropske unije, ki jih je Komisija sprejela 4. oktobra 2016
1.
Resolucijo je predložil Odbor za pravne zadeve (JURI) v skladu s členi 128(5), 123(2) in 46(6) Poslovnika Evropskega parlamenta
2.
Sklicna številka EP: B8-0685/2016 / P8_TA-PROV(2016)0279
3.
Datum sprejetja resolucije: 9. junij 2016
4.
Zadeva: Evropsko upravno pravo
5.
Kratka analiza/ocena resolucije in zahtev, ki jih vsebuje:
Evropski parlament je spomnil, da je v svoji resoluciji z dne 15. januarja 2013 v skladu s členom 225 Pogodbe o delovanju Evropske unije (PDEU) pozval k sprejetju uredbe o odprti, učinkoviti in neodvisni upravi Evropske unije v skladu s členom 298 PDEU, vendar se Komisija na njegov poziv ni odzvala s predlogom, nato pa je pozval Komisijo, naj ponovno prouči priloženi predlog uredbe in pripravi zakonodajni predlog, ki ga bo vključila v svoj delovni program za leto 2017.
Resoluciji je priložen osnutek uredbe, ki ga je pripravila delovna skupina odbora JURI, oblikovana leta 2013, in vsebuje vrsto upravnih pravic in obveznosti, za katere Parlament želi, da se vzpostavijo.
6.
Odziv na zahteve in pregled ukrepov, ki jih je sprejela ali nameravala sprejeti Komisija:
Komisija je hvaležna, da je Evropski parlament izpostavil pomembno vprašanje odprte, učinkovite in neodvisne uprave Evropske unije. Skrbno je analizirala delo Parlamenta, z njim in drugimi institucijami pa bo še naprej sodelovala pri preučevanju vseh možnosti in dobrih utemeljitev glede možnih mest in načinov za izboljšanje delovanja naše uprave.
Komisija je zavezana, da državljanom, podjetjem in deležnikom zagotavlja odprto, neodvisno in učinkovito upravo. Zato Komisija ter druge institucije in organi uporabljajo vrsto dobro ustaljenih horizontalnih pravil, ki urejajo dobro ravnanje javnih uslužbencev. Ta med drugim vključujejo splošne določbe Evropskega kodeksa dobrega ravnanja javnih uslužbencev in vrsto določb glede kadrovskih in finančnih predpisov, varstva podatkov ter dostopa do dokumentov, če jih naštejemo le nekaj. Pomembno je, da se obstoječe ureditve pregledujejo, da bi upoštevale vsakršne spremembe, ki se sčasoma pojavijo.
Poleg tega Komisija poudarja potencial storitev e-uprave za zmanjšanje upravnega bremena in povečanje učinkovitosti javnih uprav
 ter svojega portala EU za preglednost, ki državljanom zagotavlja neposreden dostop do informacij in jim s tem omogoča, da so bolje obveščeni ter pripravljeni slediti postopku odločanja v EU in v njem sodelovati.
Poleg veljavnih horizontalnih pravil in praks pa kultura in dnevno delovanje uprave EU temeljita tudi na načelih dobrega upravljanja. Ta načela vključujejo zakonitost in sorazmernost, dostop do dokumentacije in obveznost obrazložitve, enako obravnavanje in nediskriminacijo, brezčasnost, pravico oseb, da izrazijo svoje mnenje, ter pravice glede uporabe jezikov.
Komisija analizira vsakršno domnevno nepravilnost in bo skušala odpraviti vse morebitne napake. Poleg tega konstruktivno sodeluje pri vseh preiskavah evropskega varuha človekovih pravic v zvezi z njenimi dejavnostmi.
Ker EU upravlja vrsto različnih, večinoma visoko specializiranih dejavnosti, se njena uprava opira tudi na posebna sektorska pravila. Državljani in podjetja, ki jih zadevajo take specializirane dejavnosti, imajo posebne upravne pravice.
Komisija na tej stopnji ni prepričana, da bi koristi, ki bi jih prinesla uporaba zakonodajnega instrumenta za kodifikacijo upravnega prava, odtehtale stroške. Upoštevanje predloga Parlamenta ne bi pomenilo le nove zakonodaje. Izvesti bi bilo treba tudi revizijo znatnega dela obstoječe zakonodaje EU. Četudi se kodifikacija opravi skrbno in z občutkom za pravo mero, obstaja verjetnost, da se pojavijo težave pri razmejitvi splošnih in posebnih pravil, zaradi česar ne bo zakonodaja nič jasnejša ali reševanje sporov nič lažje za državljane in podjetja, ki jih to zadeva.
Poleg tega bi to odpravilo prožnost, ki je potrebna za prilagoditev posebnim potrebam. Te izzive in težave potrjuje tudi osnutek uredbe Parlamenta. Besedilo ne opredeljuje vrzeli in neskladij v obstoječi zakonodaji ter s tem tudi ne utemeljitve za predstavitev horizontalnih zakonodajnih rešitev, ki bi bile sorazmerni odgovor na njihovo obravnavanje. Poleg tega ne vsebuje ocene dejanskega učinka svojih določb.
Čeprav naj besedilo ne bi posegalo v obstoječa pravila in pravice iz posebne zakonodaje Unije, ne določa pravnih mehanizmov, ki bi zagotovili razmejitev splošnih in posebnih pravil. Videti je, da predlaga, da se še naprej uporablja analiza vsakega posameznega primera. Postavlja se tudi vprašanje, kako opredeliti upravne dejavnosti institucij in organov, za katere bi veljala nova pravila.
Komisija meni, da bi bilo treba namesto zelo zapletene kodifikacije z negotovo dodano vrednostjo še naprej obravnavati dejanske težave, ki nastanejo, analizirati glavni vzrok zanje in sprejeti potrebne ukrepe.
_________
� Glej Evropski akcijski načrt Komisije za e-upravo za obdobje 2016–2020.

